આ કિલ્લાના અંદર બીજો એક ગઢ પણ છે, જેને કટારગઢ તરીકે ઓળખવામાં આવે છે. આ કટારગઢ સાત વિશાળ દરવાજાઓ અને મજબુત રક્ષણાત્મક તરકીબો દ્વારા સુરક્ષિત છે. આ ગઢના ઉપરના ભાગે વાદળમહેલ અને કુંભા મહેલ સૌથી ઉપર છે. આમ જોતા મહારાણા પ્રતાપનું જન્મ સ્થળ એક રીતે મેવાડ સામ્રાજ્યની સંકટના સમયની રાજધાની રહ્યું છે. મહારાણા કુંભાથી લઈને મહારાણા રાજ સિંહના સમય સુધી મેવાડ પર થયેલા આક્રમણો દરમિયાન રાજપરિવાર આ જ કિલ્લામાં રહ્યો હતો. આ જ કિલ્લામાં પૃથ્વીરાજ અને મહારાણા સાંગાનું બાળપણ પણ વીત્યું હતું. મહારાણા ઉદય સિંહનું રક્ષણ પણ પન્ના ધાય દ્વારા આ જ કિલ્લામાં છુપાવીને કરવામાં આવ્યું હતું.